Εναρμόνιση με τη LED

Η απόφαση 2007/845/ΔΕΥ του Συμβουλίου ή οποιαδήποτε άλλη πράξη που ενδέχεται να την αντικαταστήσει, θα πρέπει να εναρμονιστεί με τη LED σε όλες τις σχετικές πτυχές, συμπεριλαμβανομένων των ακόλουθων:

·Διευκρίνιση ότι η επεξεργασία δεδομένων προσωπικού χαρακτήρα βάσει της απόφασης 2007/845/ΔΕΥ του Συμβουλίου υπόκειται στη LED. Επί του παρόντος, το άρθρο 5 της απόφασης 2007/845/ΔΕΥ του Συμβουλίου παραπέμπει ρητώς στη σύμβαση της 28ης Ιανουαρίου 1981 του Συμβουλίου της Ευρώπης για την προστασία του ατόμου από την αυτοματοποιημένη επεξεργασία πληροφοριών προσωπικού χαρακτήρα και στο πρόσθετο πρωτόκολλο της 8ης Νοεμβρίου 2001 της προαναφερθείσας σύμβασης, το οποίο αφορά τις ελεγκτικές αρχές και τις διαμεθοριακές διαβιβάσεις δεδομένων. Αυτή η απόφαση-πλαίσιο του Συμβουλίου εκδόθηκε πριν από την έναρξη ισχύος της απόφασης-πλαισίου 2008/977/ΔΕΥ του Συμβουλίου και οι ειδικές διατάξεις της για την προστασία των δεδομένων προσωπικού χαρακτήρα καλύπτονται επίσης από το άρθρο 60 της LED, με αποτέλεσμα αυτές οι διατάξεις να μην θίγονται από τη LED (δηλ. οι διατάξεις αυτές είναι «κατοχυρωμένες»). Συνεπώς, απαιτείται νομοθετική τροποποίηση ώστε να διασφαλιστεί η πλήρης εφαρμογή της LED·

·Οι κατηγορίες δεδομένων προσωπικού χαρακτήρα που μπορούν να αποτελούν αντικείμενο ανταλλαγής θα πρέπει να καθοριστούν με μεγαλύτερη ακρίβεια, λαμβανομένων δεόντως υπόψη των λειτουργικών αναγκών των οικείων αρχών.

Μελλοντική πορεία

Η Επιτροπή εξετάζει επί του παρόντος τον ρόλο και τις λειτουργίες των υπηρεσιών ανάκτησης περιουσιακών στοιχείων. Προς αυτό τον σκοπό, η Επιτροπή ξεκίνησε τον Δεκέμβριο του 2019 μια μελέτη με τίτλο «Freezing, confiscation and asset recovery in the EU – what works and what does not work» (Δέσμευση, δήμευση και ανάκτηση περιουσιακών στοιχείων στην ΕΕ – τι λειτουργεί και τι όχι). Η τελική έκθεση αυτής της μελέτης αναμένεται τον Ιούλιο του 2020.

Τα πορίσματα και οι συστάσεις αυτής της μελέτης θα μπορούσαν να χρησιμεύσουν ως βάση για την περαιτέρω εξέταση του κεκτημένου της ΕΕ σχετικά με την ανάκτηση περιουσιακών στοιχείων, συμπεριλαμβανομένης της απόφασης 2007/845/ΔΕΥ του Συμβουλίου. Μέχρι το τέλος του 2021 θα υποβληθεί νομοθετική πρόταση, στην οποία θα περιλαμβάνονται οι αναγκαίες τροποποιήσεις για την εναρμόνιση της προστασίας των δεδομένων.

5)Αποφάσεις του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (αποφάσεις Prüm)

Η απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος και η απόφαση 2008/616/ΔΕΥ του Συμβουλίου, της 23ης Ιουνίου 2008 για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος θεσπίζουν κανόνες για τη συνεργασία μεταξύ των αρχών επιβολής του νόμου των κρατών μελών, κυρίως σε σχέση με την ανταλλαγή δακτυλικών αποτυπωμάτων και δεδομένων DNA, στη βάση συστήματος επιτυχούς/μη επιτυχούς αναζήτησης («hit/ no-hit»), τα οποία τηρούνται στις εθνικές βάσεις δεδομένων που έχουν σχέση με την εγκληματικότητα. Το πλαίσιο Prüm προβλέπει επίσης απευθείας πρόσβαση για καταχώριση ιδιοκτητών οχημάτων μέσω της ηλεκτρονικής εφαρμογής «EUCARIS».

Εναρμόνιση με τη LED

Στο πλαίσιο της αναθεώρησης της οδηγίας Prüm πρέπει να εξασφαλιστεί η πλήρης εναρμόνιση του νέου πλαισίου Prüm με τη LED, ιδίως όσον αφορά τις διασφαλίσεις για την προστασία των δεδομένων. Η Επιτροπή θα προτείνει αλλαγές με στόχο την εξασφάλιση της εναρμόνισης με τη LED, μεταξύ άλλων όσον αφορά τα ακόλουθα σημεία:

·Εναρμόνιση των δικαιωμάτων του υποκειμένου των δεδομένων και των κανόνων σχετικά με την ευθύνη για την επεξεργασία δεδομένων προσωπικού χαρακτήρα και τα μέσα προσφυγής·

·Εξασφάλιση ότι οι απαιτήσεις καταγραφής είναι πλήρως εναρμονισμένες με τη LED·

·Εναρμόνιση των κανόνων σχετικά με τη διαβίβαση δεδομένων προσωπικού χαρακτήρα σε τρίτη χώρα ή διεθνή οργανισμό·

·Εξέταση της αλληλεπίδρασης μεταξύ του άρθρου 9 παράγραφος 3 της LED και του συστήματος που έχουν θεσπίσει οι αποφάσεις Prüm·

·Όσον αφορά τα κεφάλαια 3 και 5 της απόφασης 2008/615/ΔΕΥ του Συμβουλίου, αποσαφήνιση των κατηγοριών δεδομένων προσωπικού χαρακτήρα που μπορούν να υποβάλλονται σε επεξεργασία για την πρόληψη της διάπραξης αξιόποινων πράξεων και τη διατήρηση της δημόσιας τάξης και ασφάλειας σε σχέση με σημαντικά γεγονότα ή σε σχέση με άλλες μορφές συνεργασίας σύμφωνα με την απαίτηση του άρθρου 8 παράγραφος 2 της LED·

·Διευκρίνιση ότι οποιαδήποτε ανταλλαγή πληροφοριών που πραγματοποιείται βάσει της απόφασης, και ιδίως η παροχή δεδομένων σε σχέση με σημαντικά γεγονότα ή άλλες μορφές συνεργασίας (κεφάλαια 3 και 5 της απόφασης 2008/615/ΔΕΥ του Συμβουλίου) εξυπηρετεί μόνο τον σκοπό της πρόληψης και της διερεύνησης αξιόποινων πράξεων και της διατήρησης της δημόσιας ασφάλειας·

·Η Επιτροπή θα αδράξει επίσης την ευκαιρία της εναρμόνισης για να επικαιροποιήσει την παραπομπή στο εφαρμοστέο πλαίσιο για την προστασία των δεδομένων, δηλ. να αντικαταστήσει την παραπομπή στην απόφαση-πλαίσιο 2008/977/ΔΕΥ του Συμβουλίου με την παραπομπή στη δυνατότητα εφαρμογής της LED.

Μελλοντική πορεία